Správa zo zahraničnej pracovnej cesty
1.  Účastník ZPC:
Meno, priezvisko, tituly:  Zendulková Danica Ing.		
Názov a adresa pracoviska: Centrum VTI SR, Lamačská cesta 8/A, 811 04 Bratislava	
Pracovné  zaradenie, funkcia: vedúca oddelenia správy a prevádzky portálu, NCP VaT
Znalosť jazykov: anglický, francúzsky, ruský		

2.  Zahraničná pracovná cesta:
Štát, mesto: Rím Taliansko					
Vykonaná v dňoch: 	22.-24.5. 2011			
Názov a adresa prijímajúcej organizácie: organizátor: EuroCRIS, National Research Council; miesto konania: National Research Council (CNR),  Piazzale Aldo Moro,7 - 00185, Roma, Italia 
Účel cesty: 	 EuroCRIS: 2nd WORKSHOP ON CRIS, CERIF AND INSTITUTIONAL REPOSITORIES
Spôsob jej financovania:  Výdavky na cestu budú refundované z národného projektu CVTI SR NISPEZ

3.  Rámcový program pobytu:
22.5.2011 v poludňajších hodinách odchod z Bratislavy, odlet Viedeň-Rím, ubytovanie 
23.5.2011,  9:00 - 18:00
Program prvého dňa workshopu  bol rozdelený do šiestich tematických blokov, v rámci ktorých odznelo spolu 19 príspevkov:
•	Úvodná sekcia
•	Základná téma
•	Architektúra systémov
•	Najnovšie výsledky
•	Metadátové schémy
•	Príklady integrácie systémov

24.5.2011, 09:00 - 14:00
Druhý deň workshopu sa uskutočnili konzultácie účastníkov v troch pracovných skupinách za účelom prípravy dokumentu White Paper 2. Posledný blok rokovaní spočíval v prednesení stanovísk jednotlivých pracovných skupín a následnej diskusie za účelom vytvorenia záverečných odporučení.
Odlet  Rím – Viedeň, návrat do Bratislavy 

4.  Stručný priebeh rokovaní, resp.  študijného pobytu:
Workshop, organizovaný asociáciou EuroCRIS v spolupráci s CNR bol zameraný na problematiku výsledkov výskumu a vývoja ako základnej súčasti informačného systému o vede (CRIS)v prepojení na plné texty publikácií vystavené v rámci inštitucionálnych repozitárov (IR). Uvedenej oblasti sa v rámci euroCRIS venuje pracovná skupina, ktorú mám ako členka Rady euroCRIS na starosti. Poznatky zo seminára budú využité v rámci analytickej etapy aktivity 4.1 NISPEZ, zameranej na prípravu systému SK CRIS, kompatibilného s európskymi štandardami.
Z programu prvého dňa workshopu (23.5.2011) ma najviac zaujali nasledujúce príspevky:
Predseda euroCRIS K. Jeffery v úvodnom príspevku Purpose of Workshop  uviedol účastníkov (cca 50 osôb z 11 krajín) do problematiky. Národné IS o vede v súlade so štandardami EÚ buduje a prevádzkuje 7 krajín, ďalšie krajiny prevádzkujú univerzitné systémy a systémy grantových agentúr.  Je žiaduce, aby boli tieto systémy využívané pre všetky cieľové skupiny a na rôzne účely, vrátane hodnotenia vedy. Využitie systémov v takejto miere si vyžaduje publikovanie informácií o vede financovanej z verejných zdrojov v maximálnej miere a súčasne integráciu dostupných vedeckých informácií , vrátane plnotextových zdrojov.
B. Rentier z University of Liége sa vo svojom príspevku  Institutional policy at the University of Liége: setting up a successful repository venoval  najmä politickým a strategickým otázkam budovania zdrojov dát a ich integrácie. Zdôraznil nutnosť publikovania výsledkov vedy a výskumu, financovaného z verejných zdrojov na národnej úrovni a súčasne potrebu zakotviť povinnosť  pre subjekty vedy a výskumu registrovať tieto výsledky (v prípade že táto povinnosť existuje, výsledkom je 90 % registrovanosť, ak povinnosť neexistuje, registrovanosť je 8 %).  Poukázal na efekty integrovaného informačného systému s integrovanými plnými textami: systém predĺži životný cyklus publikovaných článkov, zvýši ich čítanosť a citovanosť, štatistické spracovanie dát a aktivít v systéme sa dá využiť pre hodnotenie vedy.
J.M. Barrueco z University of Valencia v príspevku Research evaluation requirements predstavil repozitár RePEc  a citačný index CitEc, so zameraním na oblasť ekonomiky. Repozitár, obsahujúci vyše 1 000 000 záznamov od 27 000 autorov buduje 1300 poskytovateľov dát. Cieľom  budovania repozitára je aplikovať citačnú analýzu na jeho obsah.  Medzi technické problémy patrí automatizácia zberu dát a automatizácia tvorby metadát, kde napriek použitiu viacerých technológií (PARSCIT, Xpdf) existuje vysoká miera manuálnej práce.
S. Kerridge zo Sunderland University v príspevku Research manager and administrator CRIS & OAR requirements predstavil asociáciu ARMA, zastrešujúcu administráciu a manažment výskumu a zdôraznil nutnosť vytvoriť nad databázou expertov a publikačnej činnosti systém trvalého identifikovania autorov  („súbor autorít“). V závere zdôraznil, že prevláda trend vytvárania veľkých integrovaných systémov, obsahujúcich komplexné údaje  o výskume.
K. Jeffery  sa v príspevku Architecture Based on CRIS  venoval technickým otázkam architektúry CRIS a prepojeniu CRIS s dátovým formátom CERIF a repozitára s metadátami pod Dublin Core(DC). Poukázal na univerzálnosť CERIFu vo vzťahu k sémantickému webu a na nutnosť obojsmernej komunikácie medzi CRIS a IR  a na možnosť generovania  dát DC z CERIFu.  
E. Simons z Radboud University of Nijmegen sa v príspevku DC,MODS (DIDL) vs. CERIF: a Tale of Two Cultures  venoval porovnaniu možností metadátových sád,  používaných pri opise digitálnych objektov- výsledkov vedy a výskumu, ukladaných  do repozitárov. Na názorných príkladoch ukázal možnosti práce s údajmi, vytvorenými v týchto sadách. Vyzdvihol CERIF ako nástroj na vzájomné prepojenie objektov (entít) a predstavil koncepciu vytvorenia národného portálu o vede a výskume s použitím technológie virtualizácie tak, aby bolo dosiahnuté logické  prepojenie súvisiacich informácií v databázach, archívoch aj IR.
Vedúca pracovnej skupiny euroCRIS - CERIF B. Joerg z DFKI Berlin v príspevku Database based: CERIF prezentovala pokrok vo vývoji dátového formátu CERIF najmä v časti financovanie, sémantika a ontológia. Zvláštnu pozornosť venovala integrácii všetkých typov metadát (nielen opisných, ktoré boli integrované v starších verziách) a prepojeniam metadátových objektov s entitami určenými na hodnotenie vedy (Metrics).
Praktickú  prezentáciu prepojenia záznamu experta databázy CRIS, zoznamu jeho publikačnej činnosti a plného textu prezentovala A. Asserson z University of Bergen v príspevku CRIStin: Current Research Information in Norway  v záverečnej sekcii prvého dňa.
Druhý deň workshopu (24.5.2011)sa uskutočnili konzultácie účastníkov v troch pracovných skupinách za účelom prípravy dokumentu White Paper 2. Pracovné skupiny mali nasledovné zameranie:
•	Digitálne knižnice a repozitáre Open Access dokumentov a ich integrácia so systémami CRIS
•	Pozitíva integrácie  repozitárov do systémov CRIS
•	Rozvoj integrovaných systémov ako výzva
Posledný blok rokovaní spočíval v prednesení stanovísk jednotlivých pracovných skupín a následnej diskusie za účelom vytvorenia záverečných odporučení. 
Na základe výsledkov workshopu som pripravila správu o aktivitách pracovnej skupiny CRIS-IR pre rok 2011, ktorú som dala v elektronickej podobe k dispozícii Rade euroCRIS.

5.  Odporúčané závery:
1.  Výsledkom workshopu bolo konštatovanie, že výsledky vedy a výskumu financovaného z verejných zdrojov (nielen bibliografické údaje a metadáta, ale aj úplné texty publikácií) by mali byť povinne publikované.  Táto požiadavka sa dostala aj do záverečného dokumentu, ktorý bude zverejnený na webe. Súčasne bola zdôraznená nutnosť realizácie podporných opatrení v oblasti národných politík a legislatívy za účelom dosiahnutia všeobecnej dostupnosti vyššieuvedených výsledkov. Iniciovať realizáciu uvedených záverov na Slovensku.
2. V rámci realizácie analytickej etapy aktivity 4.1 NISPEZ  pripraviť systém tak, aby plne rešpektoval odporúčanú architektúru, dátový model a formát CERIF vrátane registrovanej publikačnej činnosti (výsledky výskumu a vývoja: registre CREPČ, PČ SAV), s perspektívou integrácie repozitára úplných textov registrovaných publikácií, vrátane ich prepojenia s dátovými záznamami (menovite prehľad výsledkov podľa riešených  projektov), ako aj ďalších častí a funkcionalít (národný citačný index a iné).
3. Pri realizácii analytickej etapy aktivity 4.1 NISPEZ  zahrnúť najnovšie výsledky práce na vývoji CERIF (entity: Funding a Metrics, sémantika a ontológia) do podkladov pre analytickú etapu.

6.   Prehľad prinesenej dokumentácie a miesto jej uloženia
Dokumentácia  je k dispozícii v textovej podobe, záverečný dokument a prezentácie budú dostupné na webovej stránke workshopu.

7.   Osobitne vyhodnotený očakávaný prínos ZPC
Upevnenie pozície CVTI SR, ako zástupcu SR v štruktúrach združenia euroCRIS. Aktívna účasť na aktivitách euroCRIS a jej pracovných skupín. Získanie informácie o vízii integrovaných systémov, pozostávajúcich z informačných systémov CRIS,  plnotextových repozitárov a iných dátových zdrojov z oblasti vedy a výskumu, vytvorených na báze spoločných európskych štandardov (model CERIF), s perspektívou rozšírenia ich využívania aj na oblasť hodnotenia vedy.  

8.    Spôsob zverejnenia výsledkov ZPC, prenos získaných informácií
Podrobná správa zo ZPC je zverejnená v intranete CVTI SR. Získané poznatky budú odovzdané kolegom. 
Súhlasím so zverejnením správy na internete

Správu vypracoval:  Ing. Danica Zendulková
Dátum: 26.5.2011
Správu schválil:  prof. RNDr. Ján Turňa, CSc., riaditeľ
 
Poznámka:
Správu zo ZPC je potrebné vypracovať do 10 dní od jej ukončenia a v  elektronickej forme zaslať na Sekciu medzinárodnej spolupráce MŠVVŠ SR.